**Pegida** (*Patriotische Europäer gegen die Islamisierung des Abendlandes*, ’Isänmaalliset eurooppalaiset Lännen islamisoitumista vastaan’) on vuonna 2014 syntynyt saksalainen äärioikeistolainen kansalaisliike, joka vastustaa Euroopan islamisaatiota ja liian sallivana pitämäänsä Saksan ja muun Euroopan maahanmuuttopolitiikkaa. Liike toimii Leipzigissa nimellä Legida.

Pegidan mielenosoitusmarssi Dresdenissä joulukuussa 2014.

Toiminta
--------

### Ensimmäiset mielenosoitukset

Liike on järjestänyt vuoden 2014 lokakuusta lähtien viikoittaisia marsseja etenkin Dresdenissä. Joulun 2014 alla Pegidan marssiin osallistui 17 500 ihmistä. Vuoden 2015 alussa marsseilla on käynyt 25 000 ihmistä. 

Tammikuun 19. päivän 2015 marssi peruttiin islamisteilta tulleen terroriuhan ja tappouhkauksen vuoksi. Myös vasemmistolainen antifasistiryhmä oli aikeissa lähettää 48 bussillista aktivisteja Dresdeniin. Järjestö aikoo kuitenkin jatkaa marsseja uhasta huolimatta.

Pegida käyttää iskulausetta "wir sind das Volk" (suom. *me olemme kansa*), jota itäsaksalaiset käyttivät Berliinin muurin kaatumisen yhteydessä 25 vuotta aiemmin. He kantavat marsseillaan bannereita, joissa lukee esimerkiksi "Haluamme kotimaamme takaisin". Myös saksalaisen natsien vastaisen juristin Josef Wirmerin suunnittelema ristilippu on Pegidan tapahtumissa yleinen. Wirmerin poika on harkinnut lipun käytön vuoksi oikeustoimia.

### Suosion vaihtelu

Talven 2015 aikana Pegidan suosio romahti nopeasti. Esimerkiksi helmikuun alussa sen mielenosoitukseen osallistui Dresdenissä enää 2 000 ihmistä, kun kuukautta aikaisemmin heitä oli noin 25 000. Liike ei myöskään onnistunut leviämään muihin kaupunkeihin, eikä sopimaan yhteisistä tavoitteista. Vastamielenosoittajien määrä oli useilla paikkakunnilla monikymmenkertainen Pegidan kannattajiin nähden. Vappuaattona liikkeen toinen perustaja Kathrin Oertel pyysi julkisesti muslimeilta ja maahanmuuttajilta anteeksi Pegidan aiheuttamaa vihakampanjaa. Oertelin mukaan hän ei enää vihaa islamia eikä pidä enää Euroopan ongelmia maahanmuuttajien tai turvapaikanhakijoiden syynä.

14. syyskuuta 2015 Pegida sai kokoon 5 000 mielenosoittajaa Dresdeniin osoittamaan mieltä Saksan liberaalia maahanmuutopolitiikkaa vastaan. Liikkeen johtaja Lutz Bachmann ilmoitti liikkeen suunnitelmista perustaa oma puolue, joka pyrkii valtaan paikallisissa ja valtakunnallisissa vaaleissa. Hän myös kehotti lisäämään yhteistyötä Vladimir Putinin kanssa. Bachmann on esiintynyt valokuvissa Hitler-viiksissä, ja häneen onkin kohdistunut natsisyytöksiä.

### Saksan ulkopuolella

Vuonna 2015 Pegidaa yritettiin levittää Saksasta myös muun muassa Ruotsiin, Itävaltaan ja Sveitsiin, mutta ei saavuttanut Saksan ulkopuolella merkittävää suosiota. Esimerkiksi Malmössä järjestetyssä Ruotsin ensimmäisessä mielenosoituksessa oli vain 30 osallistujaa, kun taas vastamielenosoittajia oli paikalla 3 000. Norjan ensimmäinen tapahtuma keräsi vajaat 200 mielenosoittajaa. Helmikuun lopulla Englannin Newcastlessa järjestetyssä Pegida-mielenosoituksessa oli vajaat 400 osallistujaa ja 2 000 vastamielenosoittajaa. Huhtikuun alussa Pegida järjesti Lontoossa kokoontumisen, johon osallistui 100–200 henkeä. Heidän kuultiin huutaneen muun muassa Hitleriä tukevia iskulauseita, vaikka Britannian Pegida kielsi olevansa rasistinen.

Tammikuussa 2021 Pegidan kannattajia osallistui Hollannissa koronatoimien vastaisiin mielenosoituksiin, jotka yltyivät mellakoinniksi ja ryöstelyksi.

Ohjelmat ja tavoitteet
----------------------

Pegidan kannattajia mielenosoituksessa Dresdenissä.
Pegida esitteli tammikuussa 2015 kuusikohtaisen ohjelmansa, jossa vaadittiin Saksaa ottamaan vastedes maahan kokeneita ammattilaisia pakolaisten sijaan, lisäämään integraatioponnisteluja, karkottamaan islamistit ja uskonnolliset fanaatikot, lisäämään kansanäänestyksiä, lisäämään poliisin rahoitusta sekä lopettamaan sodan lietsominen Venäjää vastaan.

Vuonna 2014 Pegida julkaisi ensimmäisen, 19-kohtaisen ohjelmajulistuksensa. Siinä liike sanoo puolustavansa juutalaisuuteen ja kristinuskoon perustuvia eurooppalaisia arvoja väkivaltaiselta ideologialta sekä vastustavansa kaikenlaista poliittista ja uskonnollista radikalismia, kuten islamismia. Pegida sanoo vastustavansa ääri-islamia, uskonnollista fanatismia ja Isis-järjestön väkivaltaa, mutta ei islamia tai maahanmuuttajia. Se vastustaa islamilaisen radikalismin ja islamilaisen lain alaisten rinnakkaisten yhteiskuntien syntymistä Saksassa. Se vastustaa Euroopan nykyistä maahanmuuttopolitiikkaa, jota se pitää liian sallivana. Liikkeen kannattajat ovat huolissaan muslimitulijoiden suuresta määrästä. Pegida haluaa maahantulijoiden tehokkaampaa integrointia ja rikoksiin syyllistyneiden palauttamista. Se kannattaa Sveitsissä, Kanadassa ja Etelä-Afrikassa käytössä olevaa maahanmuuton mallia, jossa tulijoita otetaan kohdemaan tarpeiden mukaisesti. Se haluaa kaikkien EU-maiden osallistuvan tasapuolisesti sotaa ja vainoja pakenevien pakolaisten asuttamiseen, ei vain Saksan, joka ottaa Euroopan maista suurimman määrän pakolaisia.

Liikkeen keskuspaikassa Dresdenissä ei ole paljon maahanmuuttajia eikä etenkään muslimeja, mutta marssijat sanovat haluavansa välttää ennalta Saksan muiden kaupunkien tilanteen.

Johto
-----

Pegidan perustaja ja puheenjohtaja on dresdeniläinen Lutz Bachmann. Bachmannin mukaan Pegidaa johtaa seitsemän henkilöä, joista jokaisella on liikkeessä yhtä paljon valtaa. Tammikuun lopussa 2015 Bachmann erosi liikkeen johtotehtävistä. Julkisuuteen oli levinnyt kuva, jossa hänellä on samanlaiset viikset ja samoin kammattu tukka kuin Adolf Hitlerillä. Bachmann oli myös Facebookissa nimitellyt pakolaisia "elukoiksi" ja "saastaksi". Kuukauden kuluttua hän palasi liikkeen puheenjohtajaksi ja sanoi eronsa syynä olleen kuvan olevan väärennös. Bachmannilla on takanaan rikostuomioita murroista ja huumeiden hallussapidosta.

Kannatus
--------

Vaihtoehto Saksalle -puolue on tukenut Pegidaa avoimesti. Pegidan joukoissa on paljon tavallisia keskiluokkaisia ja työväenluokkaisia saksalaisia mutta myös tunnettuja uusnatseja ja Saksan kansallisdemokraattisen puolueen jäseniä.

### 2014

Forsa-tutkimuslaitoksen joulukuussa 2014 tekemän mielipidemittauksen mukaan piti 29 prosenttia saksalaisista Pegidan marsseja oikeutettuna, koska islamilla on Saksassa jo niin paljon vaikutusta. Die Zeit -lehden mielipidemittauksen mukaan 49 prosenttia saksalaisista hyväksyy täysin tai osittain Pegidan vaatimukset. Niitä vastustaa 29 prosenttia haastatelluista. Bild-lehden mukaan liikkeen järjestämiin mielenosoituksiin olisi valmis osallistumaan 27 prosenttia saksalaisista. Focus-lehden kyselyn mukaan 85 prosenttia ei lähtisi osoittamaan mieltään Pegidan kanssa, vaikka tapahtuma järjestettäisiin aivan lähellä.

### 2015

Pegida osallistui kesäkuussa 2015 vaaleihin ensimmäisen kerran. Pegidan ehdokas tuli neljänneksi Dresdenin pormestarinvaalissa saatuaa 9,6 prosenttia äänistä.

Vastustus
---------

Pegidan marssit ja tavoitteet ovat synnyttäneet vastamielenosoituksia, ja monet Saksan johtavat poliitikot, kuten Angela Merkel, ovat arvostelleet liikettä. Kölnin roomalaiskatolinen kirkkoprovinssi vastusti liikkeen kokoontumisia tuomiokirkon edessä sammuttamalla kirkosta valot. Saksan juutalaisten keskusneuvosto on huolissaan islamin solvaamisesta.

Pegida on syyttänyt saksalaista mediaa aiheen yksipuolisesta ja asenteellisesta uutisoinnista. Saksalainen ARD-televisiokanava käytti kerran RTL-kanavalle työskentelevää, rasistiksi tekeytynyttä valemielenosoittajaa Pegidan edustajana ja joutui pyytämään katsojiltaan anteeksi.

Katso myös
----------

* Hooligans gegen Salafisten

Lähteet
-------

1. ↑  Vorländer, Hans; Herold, Maik & Schäller, Steven: *PEGIDA and New Right-Wing Populism in Germany*, s. 8–9. Cham: Springer, 2018. Teoksen verkkoversio (viitattu 24.2.2021).
2. 1 2  Ilkka Ahtokivi: Islamin vastaisella liikkeellä myötätuulta Saksassa  2.1.2015. Verkkouutiset. Viitattu 4.1.2015.
3. 1 2 3 4 5 6 7 8 9 10 11  Kate Connolly: Dresden crowds tell a chilling tale of Europe’s fear of migrants  4.1.2015. The Guardian. Viitattu 4.1.2015. (englanniksi)
4. ↑  Pegidan perustajalle sakkoja vihan lietsonnasta Saksassa – kutsui pakolaisia saastaksi ja karjaksi. *Helsingin Sanomat* 3.5.2016 Viitattu 17.11.2016.
5. 1 2 3  Teppo Tiilikainen:   *Suomen Kuvalehti*, 17.9.2015, nro 38/2015, s. 12–13.
6. 1 2  Anti-Islam 'Pegida' rally in Dresden sees record turnout  23.12.2014. BBC News Europe. Viitattu 4.1.2015. (englanniksi)
7. 1 2 3 4  Lizzie Dearden: Germany anti-Islam protests: Cologne Cathedral to switch of lights in protest against Pegida  2.1.2015. The Independent. Viitattu 4.1.2015. (englanniksi)
8. ↑  Maahanmuuttoa vastustava Pegida-marssi peruttiin terroriuhan vuoksi Dresdenissä  18.1.2015. Helsingin Sanomat. Viitattu 18.1.2015.
9. 1 2  Pegida-väki vannoo jatkavansa marsseja maahanmuuttoa vastaan  19.1.2015. Yle. Viitattu 19.1.2015.
10. ↑  Müller, Jan-Werner: Behind the New German Right *The New York Review of Books*.  14.4.2016. Viitattu 9.9.2020. (englanniksi)
11. ↑  Germany’s xenophobic anti-Islam movement shocked the world. Then, it defeated itself.  10.2.2015. The Washington Post. Viitattu 7.5.2015.
12. ↑  Oikeistopopulistisen Pegidan entinen johtaja pyytää anteeksi muslimeilta  6.5.2015. Kansan Uutiset Verkkolehti. Viitattu 7.5.2015.
13. ↑  Anti-racists swamp first Pegida rally in Sweden  10.2.2015. The Local. Viitattu 7.5.2015.
14. ↑  Pegida: - Ikkje hat-bodskap  12.1.2015. NRK. Viitattu 7.5.2015.
15. ↑  Newcastle Pegida marchers vastly outnumbered by counter-protests  28.2.2015. The Guardian. Viitattu 7.5.2015.
16. ↑  Pegida in London: British supporters and anti-fascists clash at Downing Street protest  5.4.2015. The Independent. Viitattu 7.5.2015.
17. ↑  Dutch Police Clash With Anti-Lockdown Protesters in Amsterdam and Eindhoven  24.1.2021. Time.  Arkistoitu 24.1.2021. Viitattu 25.1.2021. (englanniksi)
18. ↑  Hollannissa pidätettiin 250 ihmistä, kun koronamielenosoitukset yltyivät mellakoiksi – pääministeri: "Normaalit ihmiset katsovat tätä kauhuissaan"  25.1.2021. Yle Uutiset. Viitattu 25.1.2021.
19. 1 2 3 4 5 6 7 8  Dresdenissä marssitaan Euroopan islamisoitumista vastaan – osanottajat kiistävät olevansa natseja ja rasisteja  22.12.2014. Yle uutiset.  Arkistoitu 4.1.2015. Viitattu 4.1.2015.
20. 1 2  Hitler-kuvan takia eronnut Pegidan johtaja palasi liikkeen johtoon  24.2.2015. Helsingin Sanomat. Viitattu 24.2.2015.
21. ↑  Itsensä Hitlerinä kuvannut Pegida-liikkeen johtaja eroaa  21.1.2015. Yle Uutiset. Viitattu 22.1.2015.
22. ↑  Pegida-liikkeen johtaja otti itsestään kuvan Hitlerinä  21.1.2015. Yle Uutiset. Viitattu 22.1.2015.
23. ↑  Germany's anti-Islam Pegida makes surprise gains in first election bid  8.6.2015. The Guardian. Viitattu 8.6.2015.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Pegida**.
* Virallinen kotisivu
* Pegidan ohjelmanjulistus (saksaksi)